Nakon što je papa Lav XIV. posjetio Grad mladih, gdje je okupljenima uputio kratak pozdravni govor, kratko je pozdravio oko 5000 sudionika Susreta u Riminiju.
U 16.00 sati u Velikom auditoriju održava se susret sa sudionicima 47. Susreta za prijateljstvo među narodima.
Nakon pozdravnih riječi dr. Bernharda Scholza i prof. Davidea Prosperija Sveti Otac upućuje svoj govor sudionicima.

Draga braćo i sestre!
Radujem se što vas susrećem u Riminiju, u prostoru koji vam je drag zbog zauzetosti, stvaralaštva i dijaloga koje vaš susret krajem kolovoza već godinama uspijeva potaknuti. Zahvaljujem predsjedniku Scholzu i dr. Prosperiju na njihovim pozdravnim riječima.
U ovom povijesnom trenutku dublje razumijemo proročku poruku koja je prije gotovo pola stoljeća bila upisana u ime ovih dana: „Susret za prijateljstvo među narodima“. Kao što vam je rekao sveti Ivan Pavao II.: „Već samo izgovaranje ovih riječi raduje srce: 'Susret'! 'Susret prijateljstva'! 'Prijateljstvo među narodima'! Riječi koje dobivaju posebno značenje u ovim, često dramatičnim, trenucima svjetske povijesti“ (Govor na III. Susretu za prijateljstvo među narodima, Rimini, 29. kolovoza 1982.).
I danas se mir čuva i širi po ljudima koji vole susretati jedni druge i ne boje se otvorenog dijaloga. Papa Franjo nas je enciklikom Fratelli tutti poučio njegovati društveno prijateljstvo, koje predstavlja javno, dinamično i konkretno lice bratstva. Prepoznajući jedni u drugima dostojanstvo djece Božje, dolazimo u dodir s onim što izvorno povezuje sva ljudska bića, bez obzira na različitosti, podjele ili sukobe. Možemo se uživjeti jedni u druge, slušati se i postati prijatelji, kao osobe, a tako i kao narodi. Prije granica, definicija i institucija uvijek postoje osobe. Ta je svijest u samom srcu kršćanstva. Vi to znate jer ste odgajani čitati Evanđelje kao objavu Boga koji dolazi ususret čovjeku, kao događaj, pogled i iskustvo koje u svakome budi želju da bude ljubljen i da ljubi. Stoga od „Susreta“ niste načinili neku vrstu zatvorene enklave. Naprotiv, on je postao raskrižje za Crkvu i društvo, susret koji umnaža susrete i nadahnjuje nove putove.
Zahvaljujmo Gospodinu za tu živu baštinu koja vam daje veliku povijesnu odgovornost, u širem zajedništvu Crkve, na službu čovječanstvu koje je gladno i žedno pravednosti. Kao što nas je poučio Drugi vatikanski sabor: „Radosti i nade, žalosti i tjeskobe ljudi našega vremena, osobito siromašnih i svih koji trpe, ujedno su radosti i nade, žalosti i tjeskobe Kristovih učenika, te nema ničega istinski ljudskoga što ne bi našlo odjeka u njihovu srcu“ (Gaudium et spes, 1).
Da, dragi prijatelji, sada je vrijeme odgovornosti, osobito za one koji su mnogo primili od tisućljetne predaje vjere koja stvara kulturu. Različita izdanja „Susreta“ znala su iz bogate baštine prošlosti crpiti razloge za današnji angažman u susretu s umjetnošću, glazbom, književnošću, znanošću, gospodarstvom i sa svakim izričajem ljudskog duha.
I naslov izabran za ovogodišnje izdanje, preuzet iz posljednjega stiha Božanstvene komedije, usmjerava nas prema povijesti kojoj je Bog Gospodar. „Ljubav koja pokreće sunce i druge zvijezde“ nije nestala, nije izgubila snagu ni žar, premda je to ljubav koja rado ostaje tiha, za razliku od bučnih sila koje potresaju zemlju, nebo i sva stvorenja.
Da, ljubav pokreće! „On daje da njegovo sunce izlazi nad zlima i dobrima te da kiša pada pravednima i nepravednima“ (Mt 5,45). Tako Isus opisuje savršenstvo Boga, pokazujući razliku između velikodušnosti njegova djelovanja i ograničenosti ljudskih misli. Stvarnost se guši u našim proračunima, a diše u Božjoj besplatnoj ljubavi.
Nije slučajno da su moji prethodnici, sveti Ivan Pavao II., Benedikt XVI. i Franjo, svi ukazivali na Božje milosrđe kao na dodirnu točku između Evanđelja i „novih stvari“ ovoga dramatičnog i veličanstvenog doba. Slijediti Isusa Krista nakon tragedija i novih početaka 20. stoljeća znači imati jasnu svijest da se zlo ne pobjeđuje zlom. Kao na nebu, tako i na zemlji, ljubav je zakon života, put otkupljenja, put raspetoga Mesije.
Nasuprot lažnom realizmu koji ponovno naoružava umove, riječi i narode, katolička kultura danas treba postaviti realizam milosrđa, prema kojem ne mogu postojati neprijatelji, nego su svi, pa i protivnici, braća i sestre koje treba gledati u oči i susretati u istini. Grijeh postoji, dakako, ali jača je Kristova otkupiteljska ljubav koja nas obvezuje čistiti svoje misli, interese, navike, odnose, planove i ulaganja, svaki vid života, od svega što je kultura moći zagadila.
Među vama ne nedostaje sposobnosti, odgovornosti i sredstava koja se mogu staviti u službu istinskoga obraćenja naroda. „Opsjednutost očuvanjem vlastite slave, vlastitoga ‘dostojanstva’ i vlastitoga utjecaja ne smije imati mjesta u našim osjećajima. Moramo tražiti Božju slavu, a ona nije isto što i naša. Božja slava koja blista u poniznosti betlehemske špilje ili u sramoti Kristova križa uvijek nas iznenađuje“ (Franjo, Govor na V. nacionalnom susretu Talijanske Crkve, Firenca, 10. studenoga 2015.).
Oslobodimo stoga zajednički život od sumnjičavosti, kulturu od nametanja sile, odgoj od ideologije, rad od idolopoklonstva profita, a tehnologiju i financije od poslova smrti. Počevši od ustanova koje smo stvorili i u kojima djelujemo, razotkrivajmo nepravedne odnose moći koji su u korijenu siromaštva i nejednakosti, rata i ekoloških katastrofa. Razoružajmo tehnološki razvoj kada postaje sveprožimajući i razoran. Potrebni su hrabri pioniri koji će, počevši od vlastite promjene smjera, učiniti uvjerljivim i vjerodostojnim obraćenje koje se traži od svih.
Neka ne budu samo oni koji raspiruju vatru umora i očaja; neka budu i oni koji ponovno bude snove i vizije! Ta dva puta nisu spojiva jer jedan iskorištava podjelu, otuđenje i beznađe, a drugi služi Kraljevstvu Božjem i njegovoj pravednosti.
„U svijetu prožetom mnogim nastojanjima da se osvoje tržišta i područja utjecaja, često zaodjenutima umirujućom retorikom i zavodljivim ideološkim konstrukcijama, naše srce osjeća potrebu otkriti drukčiji naum, mudar i dobrostiv, sličan onome koji Marija promatra u Veliča, kada naviješta da se od koljena do koljena Božje milosrđe proteže na one koji ga se boje. Taj naum milosrđa prolazi poviješću i danas, kroz najbrže i najnemirnije procese obilježene algoritmima i globalnim mrežama, te postaje kompas za evanđeoski život u digitalnom dobu. U središtu je otajstvo Utjelovljenja“ (Magnifica humanitas, 230-231).
Dragi prijatelji, nenametljiva ljepota toga Otajstva traži da prihvatimo „odgojni rizik“ o kojem vam je govorio don Giussani. On je shvatio da „odgojno najplodnija metoda nije ona koja bježi od stvarnosti kako bi odvojeno potvrdila dobro, nego ona koja promiče dobro u svijetu“. I nastavljao je: „U svijetu znači u suočenju s cjelokupnom stvarnošću; suočenju koje je, ako se tako želi nazvati, rizično, ali bi ga bilo bolje nazvati zahtjevnim.“
Braćo i sestre, prihvatimo sada tu odgovornost koja je zauzetost za Krista i zauzetost za naš svijet!
Dragi mladi, mnogi ste ovdje, a brojni među vama i kao volonteri. Vi ste znak da je budućnost obećanje, a ne prijetnja! Mnogi u to više ne vjeruju, i među odraslima i među mladima. Ipak, tiho, „ljubav koja pokreće sunce i druge zvijezde“ i dalje potiče nadu. To sam snažno osjetio među vašim vršnjacima u Libanonu, Africi i Španjolskoj.
Ljubav pokreće, potiče, budi iz obamrlosti, rađa nova zvanja i poziva na hrabrost. Uključite se! Otvorite se istinskom katoličanstvu, šireći svoje veze izvan svake preuske pripadnosti. Neka Pokret, skupine i zajednice budu odskočna daska s koje ćete uroniti u cjelokupnu stvarnost. Oduprite se svemu što vas želi udaljiti od braće i sestara različitih kultura, osjetljivosti i podrijetla, osobito od najsiromašnijih.
Pođite ususret svima!
Na svakom zemljopisnom području, osobito na rubovima društva i među onima koji trpe, pronaći ćete ljude koji su već spremni graditi civilizaciju ljubavi. Ne dopustite nikome da umanji značenje te riječi, koja je samo ime Boga: „Bog je ljubav“ (1 Iv 4,16). U ljubavi nikada nema prisile ni indoktrinacije; nikada nema zavođenja, prijevare ni vrbovanja. Ljubav postoji samo u slobodi, u živom susretu i u velikodušnom sebedarju.
Dragi mladi, danas kao da se svijet čudi vašoj privrženosti Kristu, privlačnosti koju osjećate prema njemu i njegovoj Riječi te vašoj pripadnosti Crkvi. To što ste kršćani mnogima je danas iznenađenje. Ipak, bez buke i razglašavanja, „po vama odjekuje riječ Gospodnja“ (1 Sol 1,8). Tako je sveti Pavao pisao vrlo mladoj zajednici u Solunu. Nastavlja: „Vaša se vjera u Boga proširila posvuda, tako da o tome ne trebamo ni govoriti“ (isto).
Nije riječ o brojkama, premda diraju tisuće vaših vršnjaka koji traže krštenje u društvima koja se smatraju među najsekulariziranijima na svijetu. Riječ je o slobodi: istina se može susresti jedino u slobodi.
To sve jasnije razumijemo u povijesnim okolnostima koje ponovno bude najdublja ljudska pitanja i beskrajnu čežnju za smislom, pravednošću i mirom. Tako nam je određeni gubitak utjecaja, kojega smo se mi odrasli možda bojali i protiv kojega smo se borili, trebao otkriti da možemo više cijeniti snagu Evanđelja, snagu veza koje ono stvara, logiku koju rasvjetljuje i život koji rađa. Kao što su više puta ponavljali moji prethodnici: „Crkva ne raste prozelitizmom, nego privlačnošću.“ To je privlačnost jednog načina življenja u svijetu, o kojem je don Giussani izazovno pitao: „Može li se živjeti ovako?“
Već je u drugom stoljeću anonimni autor Poslanice Diogenetu prepoznavao da kršćani „predlažu način života koji je zadivljujući i, bez sumnje, paradoksalan“ (V, 4). Naravno, moramo priznati da to blago nosimo „u glinenim posudama“ (usp. 2 Kor 4,7) te da je vjerodostojnost našega osobnog i zajedničkog svjedočanstva često obilježena ljudskom ograničenošću i grijehom. No Gospodin je onaj koji nas uvijek iznova podiže, i kao pojedince i kao zajednicu.
Dragi prijatelji, uvijek ljubite Crkvu! Ljubite i čuvajte jedinstvo zajedništva po kojem vas je Krist dosegnuo i privukao k sebi. Kao što vam je rekao papa Franjo prigodom stote obljetnice rođenja vašega utemeljitelja: „I teški trenuci mogu biti trenuci milosti i trenuci novoga početka. Zajedništvo i oslobođenje nastalo je upravo u vremenu krize, kakva je bila 1968. godina. Kasnije se don Giussani nije uplašio razdoblja promjena i rasta Bratstva, nego ih je suočio s evanđeoskom hrabrošću, pouzdanjem u Krista i u zajedništvu s majkom Crkvom“ (Franjo, Govor članovima pokreta Comunione e Liberazione, 15. listopada 2022.).
Predragi, upravo usred porođajnih bolova ove promjene epohe, u svijetu ranjenom mnogostrukim krizama, možemo ponovno otkriti „duhovni okus“ pripadnosti Božjem narodu, sabranom „iz svakoga plemena, jezika, puka i naroda“, koji živi u različitim okolnostima i kulturama, još uvijek hodočasteći kroz vrijeme, a već u zajedništvu s nebeskom Crkvom (XVI. redovita opća skupština Biskupske sinode, Završni dokument, br. 17).
Posljednjih smo godina ponovno otkrili sinodalnu i misijsku dimenziju našega crkvenog života, koja nas prije svega poziva da učimo slušati jedni druge. Dar slušanja nešto je za što vjerujem da svi prepoznajemo njegovu vrijednost, ali se u nekim područjima crkvenoga života djelomično izgubio. Moramo i dalje otkrivati koliko je dragocjen: počevši od slušanja Božje riječi, međusobnog slušanja, kao i slušanja mudrosti koju nalazimo u muškarcima i ženama, među članovima Crkve i među svima koji traže istinu, premda još nisu, a možda nikada i neće biti članovi Crkve (usp. Govor sudionicima Jubileja sinodalnih timova i tijela sudjelovanja, 24. listopada 2025.).
To je put koji zahtijeva i obnovu svake udruge i svakoga crkvenog pokreta. Pozivam vas, kako unutar Pokreta Zajedništvo i oslobođenje tako i u mjesnim Crkvama kojima pripadate, da živite iskustvo zajedničkoga hoda: da svatko sluša, da se dopusti obogatiti vjerom drugoga te da zajedno, pod vodstvom pastira, dozrijevaju nova shvaćanja, novi koraci i hrabra poslušnost Duhu Svetomu.
Sinodalnost nije naziv nekoga postupka, nego narav naroda koji u prijateljstvu i susretu s drugim prepoznaje da pripada samo Bogu. Tada se autoritet preobražava u služenje koje poštuje različitosti i omogućuje njihovo skladno jedinstvo. Taj stil u ovom nemirnom vremenu predstavlja istinski znak vremena.
Posvjedočimo da je svaki karizam za opće dobro, da se svako bogatstvo umnaža kada se dijeli i da se svaki strah može nadvladati. To moramo učiniti vidljivim, vjerodostojnim i poželjnim.
To ćete znati ostvariti, dragi prijatelji, slijedeći trag svoga utemeljitelja: njegujući jedinstvo među sobom, sa svima koji su pozvani voditi Pokret, sa Svetom Apostolskom Stolicom koja vas je priznala i s Petrovim nasljednikom.
Neka nas Duh Sveti pouči življenju zajedništva. Neka nam podari radost, poštovanje i nadu za takav život. Neka nas i dalje vodi, draga braćo i sestre, ona Ljubav „koja pokreće sunce i druge zvijezde“.
Hvala!

